མུན་ནག་

མུན་ནག་ཞེས་པ་ནི་ནང་ཆོས་ཀྱི་གཞུང་ལུགས་སུ་མ་རིག་པ་དང་སྒྲིབ་པའི་དབང་གིས་སེམས་ཅན་གྱི་རྒྱུད་ལ་ཆགས་པའི་མུན་པའི་གནས་སྟངས་ལ་གོ དེ་ཡང་སངས་རྒྱས་ཀྱི་ཐུགས་རྗེ་དང་བྱིན་རླབས་ཀྱིས་སེམས་ཅན་རྣམས་ལ་དགེ་བའི་བློ་གྲོས་སྐྱེ་བར་མ་གྱུར་པའི་སྔོན་གྱི་གནས་སྟངས་ལ་ཟེར།
 ནང་དོན། 
མཚན་མོའི་གློག་གི་དཔེ། "ཇི་ལྟར་མཚན་མོ་གློག་གི་འོད་ནི་བརྒྱ་ལམ་ན་འབྱུང་ཞིང་ཡུད་ཙམ་སྣང་བར་བྱེད་ཀྱི་རིང་དུ་མ་ཡིན་པ་བཞིན་ཡིན་ལ།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཞེས་གསུངས་པས་མཚན་མོ་སྤྲིན་ནག་པོ་དང་བཅས་པའི་མུན་ནག་གི་ནང་ལ་གློག་འགྱུ་བ་ནི་སྐད་ཅིག་རེ་ཙམ་མཐོང་ཞིང་ཡུན་ཐུང་ངུ་འབའ་ཞིག་ཏུ་གཟུགས་རྣམས་གསལ་བར་སྣང་བར་བྱེད་པ་བཞིན། སེམས་ཅན་རྣམས་ལ་དགེ་བའི་བློ་སྐྱེ་བ་ཡང་དེ་དང་འདྲ་བར་ཧ་ཅང་ཉུང་ཞིང་ཡུད་ཙམ་རེད་ཅེས་པའི་དོན་ནོ། །
རྨོངས་པའི་མུན་ནག "རྨོངས་པའི་མུན་ནག་གིས་བཀབ་པའི་འཇིག་རྟེན་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པས་རྨོངས་པ་སྟེ་གཏི་མུག་གི་མུན་ནག་གིས་བཀབ་པའི་འཇིག་རྟེན་ནི་ཆོས་ཉིད་རང་ངོ་མ་ཤེས་པའི་མ་རིག་པའི་དབང་གིས་སེམས་ཅན་རྣམས་ཀྱི་རྒྱུད་ལ་མུན་པའི་གནས་སྟངས་ཤིག་ཆགས་ཡོད་པར་གསུངས་པ་ཡིན་ནོ། །
 བྱང་ཆུབ་སེམས་སྒོམ་པའི་གནད།  
"བྱང་ཆུབ་ཀྱི་སེམས་སྒོམ་པའི་གང་ཟག་ལ་བསྟོད་པའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པས་བྱང་ཆུབ་ཀྱི་སེམས་སྒོམ་པའི་ཕན་ཡོན་ལེགས་པར་བསམ་པ་ཞེས་པ་སྟེ། མུན་ནག་གི་གནས་སྟངས་ལས་ཐར་བའི་ཐབས་སུ་བྱང་ཆུབ་ཀྱི་སེམས་ཀྱི་ཕན་ཡོན་གང་ཡིན་པ་དེ་ཡང་ཡང་ལེགས་པར་བསམས་ནས་སྒོམ་དགོས་པར་གསུངས་པ་ཡིན་ནོ། །
 དལ་འབྱོར་རྙེད་དཀའ་བ།  
"སངས་རྒྱས་རྣམས་ཀྱི་བྱིན་རླུབས་དང་ཐུགས་རྗེའི་འོད་ཟེར་གྱི་སྣང་བའི་མཐུ་ཡིས་བརྒྱ་ལམ་རེས་འགའ་ ཞིག་ན།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པས་དལ་འབྱོར་གྱི་མིའི་ལུས་རྙེད་པ་དང་ནང་ཆོས་ལ་དད་པ་སྐྱེ་བ་ནི་མཚན་མོ་གློག་གི་འོད་ལྟར་བརྒྱ་ལམ་ན་ལན་རེ་ཙམ་འབྱུང་ཞིང་། དེ་ཡང་ཡུད་ཙམ་ལ་སྣང་ནས་རིང་དུ་མི་གནས་པ་ལྟར་ཧ་ཅང་དཀོན་ཞིང་མི་བརྟན་པ་ཡིན་ཞེས་པའི་དོན་ནོ། །
སྡིག་པའི་མུན་རུམ། "སྡིག་པའི་དབང་གིས་སྡུག་བསྔལ་གྱི་མུན་རུམ་ན་གནས་པའི་འཇིག་རྟེན་པ་རྣམས་ལ་བསོད་ནམས་ཏེ་དགེ་བ་སྒྲུབ་པའི་བློ་གྲོས་ཐང་འགའ་ཙམ་ཞིག་འབྱུང་གི་ལན་མང་པོ་དང་རྒྱུན་རིང་པོར་མི་འབྱུང་བས་དགེ་བ་སྒྲུབ་པའི་བློ་བསྐྱེད་པ་དང་སྤེལ་བ་ལ་འབད་པར་བྱའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་གསུངས་པས་སྡིག་པའི་ལས་ཀྱི་དབང་གིས་སེམས་ཅན་རྣམས་མུན་ནག་སྣང་བའི་སྡུག་བསྔལ་གྱི་གནས་སྟངས་ཤིག་ཏུ་ཡུན་རིང་དུ་གནས་ཏེ་སྡུག་བསྔལ་མྱོང་བར་འགྱུར་བར་གསུངས་པ་ཡིན་ནོ། །
 སངས་རྒྱས་ཀྱི་བྱིན་རླབས།  
"དེ་བཞིན་གཤེགས་པའི་བྱིན་གྱིས་བརླབས་ཀྱིས་ཅི་ཞིག་ལྟར་ན་རྙེད་པར་དཀའ་བ་འབྱུང་བའི་ཕྱིར་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པས་དེ་བཞིན་གཤེགས་པ་སངས་རྒྱས་ཀྱི་བྱིན་གྱིས་རློབ་པའི་མཐུ་ཡིས་རྙེད་པར་ཧ་ཅང་དཀའ་བའི་དགེ་བའི་བློ་གྲོས་ཤིག་འབྱུང་ཞེས་པ་སྟེ། སངས་རྒྱས་ཀྱི་བྱིན་རླབས་ཀྱིས་མུན་ནག་ལས་ཐར་ཏེ་དགེ་བའི་ལམ་ལ་ཞུགས་ཐུབ་པར་གསུངས་པ་ཡིན་ནོ། །
 བསྡུས་དོན། 
མུན་ནག་ཞེས་པ་ནི་སེམས་ཅན་རྣམས་ཀྱི་རྒྱུད་ལ་མ་རིག་པ་དང་ཉོན་མོངས་པའི་དབང་གིས་ཆགས་པའི་མུན་པའི་གནས་སྟངས་ཤིག་ཡིན། དེ་ནི་མཚན་མོ་གློག་གི་འོད་ལྟར་ཧ་ཅང་དཀོན་པར་སྐྱེ་བའི་དགེ་བའི་བློ་གྲོས་དང་འགལ་བར་གནས་པའི་གནས་སྟངས་ལ་ཟེར། སངས་རྒྱས་ཀྱི་བྱིན་རླབས་དང་རང་གི་བསོད་ནམས་ཀྱི་མཐུ་ཡིས་མུན་ནག་གི་གནས་སྟངས་ལས་གྲོལ་ཏེ་བྱང་ཆུབ་ཀྱི་ལམ་ལ་སློབ་དགོས་པ་གསུངས་ཡོད།
 ལུང་ཁུངས། 
Category:ཆོས་ལུགས།